《东风第一枝 春晓荡舟三桥看柳色》
清代·殷秉玑

翠抹妆浓，清灯影瘦，好山迎我先笑。一篙花外轻回，认得去年先草。

东风破梦，强扶起、腰肢低袅。听杜鹃、频唤春归，不解春归犹早。

须自惜、瘦容婉妙。还自把、黛眉暗扫。嫩阴压住杨花，瞒却燕莺分晓。

漫天飞起，恐竟把、佳人催老。待春痕、它日飘零，只有乱萍知道。

作者简介：殷秉玑，字茎仙，常熟人。陈锡祺室。著有《隐梅庐遗诗》。